google/wiki40b huggingface dataset:
Doris (Hellas)

Geografi

I henhold til tradisjonen skal dorerne ha fått sitt navn fra den mytiske stamfaren Doros, sønn av den like mytiske Hellen, stamfaren for hellenerne, et annet navn på grekere. Doros bosatte seg i det land som deretter ble kjent som Doris.
Doris er beskrevet av Herodot som liggende mellom Malis og Fokis, og var kun 30 stadia i bredden og tilsvarende som omfanget av dalen til Apostoliá på det bredeste. 
I denne dalen var det fire byer som utgjorde den doriske tetrapolis («fire byer»), henholdsvis Erineos, Boion, Kytinion (hvor dagens Gravia er), og Pindos (også kalt for Akyfas). Erineos, som den viktigste, synes også å ha blitt kalt for Doriom. I henhold til tradisjonen begrenset dorerne seg ikke innenfor dette området, men spredte til andre steder langs fjellet Oeta. Strabon beskriver dorerne i tetrapolis som hvor flertallet var, og en skolia på Pindar snakker om seks doriske byer: Erineos, Boion, Kytinion, Lilaeom, Karfae, og Dryope. Lilaeom (Lilaea) synes å ha vært en dorisk by på tiden av den persiske invasjonen ettersom den ikke er nevnt blant byene Fokis som ble ødelagt av Xerxes. Karfae er antagelig Skarfea i nærheten av Thermopylene, og Dryope kan henvise til en gammel gresk stamme, dryopere, som i henhold til Herodot, levde i Dryopis, senere kalt Doris.
Det var et viktig fjellpass som førte over Parnassos fra Doris til Amfissa og inn i landet Lokris: ved inngangen av passet lå den doriske byen Kytinion.

Historie

Som nevnt skal Doris opprinnelig ha blitt kalt for Dryopis av de tidligste beboerne dryopere, og som etter tradisjonen ble forvist av Herakles og malierne. Det skal ha fått navnet fra dorerne som utvandret fra dette området for å erobre Peloponnes. Derav ble landet kalt for Metropolis («moderbyen») til «de peloponnesiske dorere»; og ved mer enn en anledning ble det sendte hjelp til Metropolis da det ble angrepet av fokierne og deres andre naboer.
I invasjonen til Xerxes underkastet Doris seg til perserne, og av den grunn ble byene i Doris spart. Senere fikk de støtte fra Sparta da landet ble angrepet av de langt mektigere fokierne og andre nabostammer. Byene led tungt under senere fokiske, aitolikerne og makedonske krigene i en såpass grad at Strabon undret seg over at det hele tatt var noe igjen i romersk tid, men byen ble fortsatt nevnt av Plinius.
KB Gold

KB Gold eller KB Edelmetall er et investeringsselskap og nettverksselskap. Selskapet oppgir å drive en gullgruve og et raffineri i Tyrkia og oppbevare gullbeholdningen i et hvelv i Sveits.
I tillegg til å være en investeringsmulighet, tilbys konseptet også som en måte å tjene penger på videresalg. Ved å selge inn investeringsmuligheten til nye investorer mottar man provisjoner.

Kontroverser

Konseptet har blitt markedsført i Norge av blant andre Frode Berg, kjent fra pyramidespillet World Games Inc. Det har ikke blitt lagt frem holdbar dokumentasjon på at gullgruven virkelig eksisterer eller at gullet faktisk befinner seg i hvelvet i Sveits. Gullet selges også til langt over markedspris, noe som fra selskapet begrunnes med at det har langt høyere kvalitet enn normalt.
Et TV-team fra tyske Frontal21 har prøvd å få verifisert om opplysningene om produksjon og oppbevaring av gull stemmer, men har ikke funnet spor av KB Gold på adressene de selv oppgir. I 2013 ble det åpnet konkursbegjæring av selskapet samtidig med at østerrikske myndigheter utstedte offisielle advarsler mot å investere i selskapet. Også i Sveits har myndighetene advart mot konseptet.
Roseanna (1967)

Handlingen

En død kvinne blir funnet i Göta kanal. Ingen vet hvem hun er. Kripos (Rikspolisen) og Martin Beck blir tilkalt. Først etter flere måneder får de vite at amerikanerinnen Roseanna McGraw er forsvunnet i Sverige. Martin Beck og hans team kan nå rekonstruere Roseannas siste reise med kanalbåten «Diana».

Om filmen

Filmen er laget på grunnlag av Maj Sjöwall og Per Wahlöös roman Roseanna som ble gitt ut i 1965. En nyinnspilling av filmen ble gjort 1993 med regi av Daniel Alfredson.
Phek (distrikt)

Demografi

Ved folketellingen i 2011 var det 163 294 innbyggere i distriktet, mot 148 246 i 2001. Den urbane befolkningen utgjør 15,07 % av befolkningen.
Barn i alderen 0 til 6 år utgjorde 16,86 % i 2011 mot 18,28 % i 2001. Antallet jenter i den alderen per tusen gutter er 915 i 2011 mot 926 i 2001.
Husqvarna 1900

Kopier

På slutten av 70-tallet skal fabrikken angivelig fått pålegg om å spare penger, og deler av produksjon ble flyttet til underleverandører sør i Europa. Kvaliteten på Carl Gustaf 1900 skal da ifølge ryktene gått litt opp og ned fra år til år. Etter en stund dukket det opp kopier av riflen på markedet, for eksempel «Viking﻿ 1900» ﻿og «SG﻿﻿﻿﻿ 1900﻿﻿﻿» (SG for svenskt gevär). Alle disse ble produsert eller sammensatt på fabrikken til Zoli i Italia. En av disse kopiene selges fortsatt i dag under navnet Antonio Zoli 1900. Antonio Zoli har siden kjøpt patentene til designet.

Skjefte

Skjeftet var laget av valnøtt, og hadde Monte Carlo-form. Magasinet er innvendig kryssmatet, og våpenets sikring er på siden.

Låskasse

Det kan fås skinner for kikkertsikte, for eksempel weaver eller picatinnyskinne. Låskassen ble laget i en lengde, men med fire forskjellige lengder på utfresingen i sluttstykket for boltstopp. Sluttstykkevandring og﻿ magasinboks var dermed tilpasset patronlengde﻿. Disse lengdene var tilpasset henholdsvis .222/.223 Rem,.243/.308 Win, 6,5 × 55 mm og 30-06.

Pipe

Riflen har tradisjonell løpsinnfestning med gjenger. Den ble solgt fra fabrikk blant annet i kalibrene .222 Rem, .223 Rem, .22-250, .243 Win, 6,5 × 55 mm, .270 Win, 7 mm Rem Mag, .300 Win Mag, .308 Win, .30-06 og 9,3 × 62 mm.

Avtrekk

Avtrekket er i utgangspunktet et direkteavtrekk, men kan også fås som snellert. Avtrekksvekten kan justeres, og er satt til 1500 gram fra fabrikk.

Carl Gustaf 2000

Carl Gustaf CG 2000 er en videreutvikling av CG 1900.
Akkurat da CG 2000 skulle lanseres fikk Carl Gustaf fikk en stor bestilling av det svenske forsvaret på Kulspruta 58 (ksp m/58, en lisensiert FN MAG-kopi). Den sivilie produksjonen av CG 2000 ble derfor utsatt, og Carl Gustaf kjøpte istedet rettighetene til å kjøpe halv- og helfabrikat-rifler av Sauer som de solgte videre. Sauer 80 ble solgt som Carl Gustaf 3000, mens Sauer 200 ble solgt som Carl Gustaf 4000. Låskassene ble laget i Tyskland og hadde bumerke fra Sauer. Pipe og skjefte til disse ble som regel produsert i Sverige, samt montering. Enkelte modeller ble produsert i sin helhet i Tyskland. CG 3000 og CG 4000 ble solgt av Carl Gustaf inntil de besluttet å gjenoppta produksjonen av modell 2000 mot slutten av siste århundret.
Det er to generasjoner av CG 2000 som kalles henholdsvis MKI og MKII. MKI skal visstnok ha hatt noen barnesykdommer, som svak slagfjær og at det sprutet våpenolje mot skytter fra sluttstykket da man tok avtrekk. Begge har avtagbart radmagasin. Avtrekket er rulleavlastet, og har fått en del kritikk.
Scitala

Utseende

Middelsstore, avlange, hvelvede, brunlige skarabider.

Levevis

Artene lever på gressmarker der larvene lever i jorden og eter på røtter.

Utbredelse

Slekten er utbredt i Australia, mest i de sørlige og sørøstlige delene, og på Ny-Guinea inkludert Aru-øyene.
Dannelsesidealet

Kanon-tanken

Dannelsesidealet er også preget av en «kanon-tankegang», eller en slags normativ rettesnor som innebærer at det er bestemte verker som må studeres innenfor et fagområde. Den romerske politikeren og tenkeren Cicero ga tidlig uttrykk for denne ideen. Målet var å heve mennesket over naturen slik at det modnede mennesket kunne komme i kontakt med de høyeste verdiene, som enten var av guddommelig karakter eller den platonske ideverdenen. Ved å lese bestemte klassikere, som Homer, Vergil eller Tacitus, skulle mennesket løftes over dyrene.
Kjernen i dette idealet var den såkalte «homo mensura»-setningen. Sofisten Protagoras var opphavet til denne setningen som sa at «mennesket var alle tings målestokk». Mennesket skulle perfeksjoneres, bli verdig, vis og lærd og få innsikt i den evige kunnskapsverden gjennom tilegnelsen av en bestemt type kunnskap. Man fokuserte på mennesket i denne verden som et mål for all dannelse. I middelalderen fikk man et større fokus på det hinsidige og en hellig Gud der en fullkommengjørelse av mennesket ikke var mulig i dette livet.
I opplysningstiden oppstod det uenighet om hva det rette dannelsesidealet skulle være. Det oppstå blant annet strid om dannelsesidealet bare kunne formidlet på tekster skrevet på latin og gresk, og om et dannelsesideal kunne endres med tiden. De nye vitenskapene kom også inn i debatten, der de franske filosofene med Voltaire i spissen tok til orde for å innlemme naturvitenskapen i dannelsesidealet, mens de tyske filosofer som Goethe, Schiller, og Lessing var uenige, med unntak av Humboldt.

Kritikk av dannelsesidealet

I moderne tid har ideen om at man blir et bedre menneske av å studere klassikerne, blitt utsatt for ny kritikk. Et problem for dannelsesidealet oppsto for eksempel da det ble kjent at nazistiske kommandanter i andre verdenskrigs utryddelsesleire etter arbeidsdagens slutt gjerne henga seg til studiet av de store klassikerne i litteraturen og kunsten.
FA-cupen 1914/15

FA-cupen 1914/15 var den 44. sesongen av den engelske FA-cupen og den siste før første verdenskrig. I finalen spilte Sheffield United og Chelsea. Dette året ble finalen spilt på Old Trafford i Manchester.
Grímsvötn

Jökulhlaup

Utbrudd under breisen forårsaker jevnlig subglasiale flomutbrudd, noe som på islandsk er kjent som jökulhlaup. Vulkanutbrudd kan smelte nok is til å fylle Grímsvötnkalderaen med vann, og trykket kan i noen tilfeller bli stort nok til å plutselig løfte hele isdekket, noe som leder til at store mengder vann på kort tid flommer ut. På grunn av dette blir kalderaen nøye overvåket av forskere. Da et stort utbrudd skjedde i 1996 visste geologer i god tid i forveien at et flomutbrudd var nært forestående. Dette skjedde ikke før flere uker etter at utbruddet var over, men overvåkningen gjorde det mulig å stenge den islandske ringveien (Hringvegur) da flommen først kom. En strekning av veien som går over Skeiðará breelvsletten ble skylt vekk i flommen, men det ble ikke meldt om noen skadde.

De siste utbruddene

Et utbrudd som varte rundt en uke begynte ved Grímsvötn 28. desember 1998, men dette resulterte ikke i noe flomutbrudd. I november 2004 kom det på nytt et utbrudd som igjen varte rundt en uke. Vulkansk aske fra utbruddet hadde nedfall så langt unna som det europeiske fastlandet og forårsaket midlertidige problemer for flytrafikken til og fra Island. Dette utbruddet ledet heller ikke til noe flomutbrudd.
Vulkanen hadde igjen et utbrudd 21.-25. mai 2011.

Bakterier i innsjøene

Sommeren 2004 fant forskere bakterier i vannet til Grímsvötninnsjøene under isbreen. Dette var første gang det hadde blitt funnet bakterier i innsjøer under en isbre. På grunn av den geotermiske varmen fryser aldri innsjøene helt. Bakteriene er også i stand til å overleve på veldig små mengder oksygen.
Forskerne drar likhetstrekk mellom dette og landskapet på Mars på grunn av at det også har blitt funnet spor etter vulkansk aktivitet og isbreer på planeten. Det er et håp om at dette kan være til hjelp i forskernes søken etter liv på Mars.
Vanlig blåvannymfe

Utbredelse

Vanlig blåvannymfe er utbredt i Europa, øst gjennom Asia. Også i Sibir. Finnes i Danmark, Sverige og Finland. I Norge, i lavlandet og i fjellet under alpin sone, til Troms.

Utseende

Kjønnene er ulike. Hannen er klart blå med mørke tegninger. Eldre hanner kan få en mørkere blågrønn farge. Hunnen har en lysere, gulbeige underside, men er mørk nesten svart på oversiden.
Vingene holdes taklagt bak på kroppen i hvile. Vingespennet er mellom 30 og 45  millimeter.

Levevis

Nymfene lever i mindre vann, men helst i myrtjern og små dammer i lavlandet. De voksne (imago) vannymfene finnes vanligvis ikke langt fra stedet der de levde som nymfe. Arten kan enkelte steder opptre svært tallrikt og er blant de vanligste vannymfene i Norge.
Eggene legges på flytende vannplanter, vanligvis under vannlinjen. Utviklingen tar 1-2 år. Nymfen overvintrer på vegetasjonen eller ved røttene.
Flygetiden er fra mai til midten av august.
Vanlig blåvannymfe har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte vannymfen blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Pierre Mendès France

Liv og virke

Mendès France var arbeidet under Leon Blum i Frankrikes finansdepartement i 1938. Han tjenestegjorde i luftvåpenet under andre verdenskrig, til han ble fengslet av Vichy-regimet. Han klarte å rømme til England. I London-regjeringen til Charles de Gaulle var han blant annet økonomiminister. Han måtte gå i 1945 på grunn av sin strenge politikk med hensyn til å motarbeide inflasjon.
Han var medlem av nasjonalforsamlingen 1967–1982, og statsminister 1954–1955. I hans statsministerperiode avsluttet Frankrike sitt engasjement i Den første indokinesiske krig. I 1965 stilte han seg bak Mitterrand som medlem av Parti socialiste.
Josef Blösche

Bakgrunn

Blösche var født i Sudetenland av etniske tyskere, men dette området ble etter første verdenskrig overført til den nye staten Tsjekkoslovakia i henhold til Saint-Germain-traktaten. Han var fra en familie av bønder som i tillegg drev et lokalt vertshus. Han sluttet seg til NSDAP og SS i 1938 etter Tysklands innmarsj i Sudetenland og slik ble okkupert av Tyskland.

Andre verdenskrig

Han tjenestegjorde i forskjellige småjobber innen SS i Warszawa fra mars 1940. Fra august til oktober 1941 var han medlem i en Einsatzgruppe som likviderte sivilister i den okkuperte delen av Sovjetunionen. Deretter ble han underlagt Sicherheitsdienst (SD) og tjenestegjorde i vaktholdet av den jødiske gettoen i Warszawa sommeren 1942, da den store deportasjonen til tilintetgjørelsesleiren Treblinka begynte. I gettoen ble han fryktet for vilkårlige likvidasjoner og sin brutalitet.
Han er særlig kjent for å være avbildet ved siden av en liten jødisk gutt i mai 1943 i Warszawagettoen under oppstanden og ble gjennom dette berømte fotografiet et symbol på de tyske grusomhetene mot jødene i Polen.
Blösche fikk for sin innsats i å slå ned oppstanden Krigsfortjenestekorset.

Etter krigen

Da krigen sluttet, ble han satt i sovjetisk krigsfangenskap. Fra juli 1946 var han i en arbeidsleir i Vítkovice i Tsjekkia. Her ble han skadet i ansiktet under en arbeidsulykke, noe som medførte at han senere ikke ble gjenkjent. Han var arbeidsundyktig til juni 1947 og ble etterpå løslatt. Han dro til Urbach i Thüringen hvor familien hans hadde bosatt seg etter krigen. Han begynte et nytt liv som gruvearbeider i Øst-Tyskland uten å vekke oppmerksamhet.
Han ble senere gift og fikk to barn. Men i 1961 ble han angitt av en tidligere kollega fra SS under krigsforbrytersaken mot denne. Statsadvokaten i Hamburg fikk vite Blösches oppholdssted i mars 1962. Arrestordre ble utstedt 4. mai 1965, men uten å informere myndighetene i DDR.
Først i april 1966 opplyste de vesttyske påtalemyndighetene DDR-statsadvokaten om saken. Til dette tidspunktet hadde Stasi etter uoffisielle informasjoner allerede begynt å undersøke Blösches fortid. Etter ny etterforskning ble Blösche arrestert i januar 1967. Han ble varetektsfengslet i Stasis sentrale varetektsfengsel i Berlin-Hohenschönhausen. I april 1969 ble han funnet skyldig i krigsforbrytelser. Han ble henrettet ved nakkeskudd 29. juli 1969.
André Claveau

Bakgrunn

Claveau var sønn av en møbeltapetserer. Etter at han var ferdig med skolen besøkte han den renommerte møbelsnekkeren École Boulle i Paris. Her arbeidet han ved Compagnie des Arts Français som ligger på rue du Faubourg Saint-Honoré i Paris. Han jobbet som grafiker og tegnet dekorasjonene og landskapet til Jean Anouilhs skuespill «L'Hérmine». Han lagde også plakater, blant annet for sangerne Damia og Jean Lumière.

Musikkarriere

I 1936 ble han prisvinner i en chanson-konkurranse for amatører - «Premières Chances». Med dette ble han kjent med chansonforfatteren og komponisten Alexandre Siniavine. I seks år sang han i forprogrammet før opptredener av berømte kunstnere i forskjellige musikkhaller i Paris, som Mogador (1939), Pacra (1940) og Européen (1941).
Fremgangen ble til et gjennombrudd under andre verdenskrig, etter at Claveau i 1942, da i en alder av 27 år, ble oppdaget av agenten Marc Duthyl. Etter Paris' frigjøring fra den tyske okkupasjon sommeren 1944, tok han imot tilbudet om å begynne å virke i radio. 
I forkant av suksessen i Eurovision Song Contest hadde han også opplevd noe suksess i Europa med sangene «La Petite Diligence» og «La Ronde De L'Amour», som kom høyt på salgslistene flere steder. Vinnersangen hans fra Eurovision Song Contest 1958 var komponert av Pierre Delanoë og med tekst skrevet av Hubert Giraud.
Bidragende til hans suksess, som vedvarte i flere år, var hans stemmeprakt: Full, silkemyk og godt bærende. På høyden av sin berømmelse trakk han seg så tilbake mot slutten av 1960-årene, og trakk seg helt og holdent tilbake fra det offentlige liv. 
Han døde den 4. juli 2003 i en alder av 87 år i Brassac.
Fum, Fum, Fum

Fum, Fum, Fum er en tradisjonekl katalansk julesang.
Sangen menes å ha vært skrevet i det 16. eller 17. århundre. Ordet «fum» betyr «røyk» på katalansk og sikter formentlig til røyk stiger opp av skorsteinen og sees på avstand, eller som foreslått i New Oxford Book of Carols, er en imitering av lyden av en tromme eller kanskje lyden av en gitar. Sangen er ikke i typisk spansk tradisjon, men er av katalansk tradisjon.
Syntetisk språk

Syntetiske språk er i morfologisk typologi språk der syntaktiske forhold i setningen i stor grad uttrykkes gjennom morfologi. I syntetiske språk er ordet en syntese ordets betydning og ordets funksjon/rolle i setningen. Ulike former for bøyings- og avledningsmorfemer kan knyttes til en ordstamme, slik at det enkelte ordet kan ha en kompleks oppbygging og inneholde mye informasjon. Et språk som ikke er syntetisk kalles gjerne for analytisk og slike språk uttrykker grammatiske forhold med egne ord (som preposisjoner) og med ordstilling som i mandarin og til dels i engelsk.
I et svakt syntetisk språk som norsk føyes f.eks. bøyningsendelsen -de til stammen lev(e) for å uttrykke at verbalhandlinga fant sted i fortid. Suffikset -lig føyes til stammen van(e) for å markere at ordet er et adjektiv.
Syntetiske språk kan rangeres på en skala fra svakt syntetiske (nær analytiske) språk til sterkt syntetiske (polysyntetiske) språk. I et polysyntetisk språk som grønlandsk kan innholdet i en hel setning uttrykkes ved tilføyelser til én enkelt stamme. Blant de amerikanske urbefolkningens språk er det mange polysentiske.
Som en grunnregel kan anføres at jo mindre syntetisk et språk er, jo mer avhengig er en av fast ordstilling i setningen. I det svakt syntetiske språket (moderne) norsk er det bare leddrekkefølgen i setningen «Mannen slo kona» som viser hvem som er offer og hvem som er overgriper. I det mer syntetiske norrøne språket er «Maðr sló konu» likeverdig med «Konu sló maðr», fordi bøyningsendelser viser hvilket ledd som er subjekt og hvilket som er objekt i setningen. I moderne norsk er formen av ordet sjelden avhengig av funksjon i setningen og kan stå som forskjellige ledd uten å forandres, mens i norrønt ble ordets funksjon i setningen gjenspeilet i ordets form. Norrønt er derfor et syntetisk språk, mens moderne norsk er svakt syntetisk.
Grønlandsk, tyrkisk og tamil er sterkt syntetiske språk, mens finsk, samisk og ungarsk er noe mindre syntetisk. Vietnamesisk og mandarin er sterkt analytiske språk, engelsk er noe mindre utpreget analytisk. Norsk, urdu, gresk og tysk er midt på skalaen mellom analytisk og syntetisk.
DHL Fastest Lap Award

DHL Fastest Lap Award er en pris som siden 2007 er blitt tildelt den føreren i Formel 1 med flest raskeste runder i løpet av en sesong. Siden 1950–1959, da det ble gitt ett ekstra poeng til føreren med raskeste runde i hvert løp, er dette første gang at førere med flest raskeste runder er blitt hedret. Bernie Ecclestone uttalte at prisen «anerkjenner de tingene som gjør Formel 1 til det det er: fart og organisering». Prisen blir sponset av DHL som et ledd i selskapet rolle som sportens logistikkpartner.
Dersom flere førere har samme antall raskeste runder ved sesongslutt blir prisen avgjort av hvem som har flest nest raskeste runder, deretter tredje raskeste og så videre inntil en vinner blir funnet. Dette har skjedd tre ganger i prisens historie, først i 2007, da Kimi Räikkönen og Felipe Massa hadde seks raskeste runder hver, og to nest raskeste runder, dernest i 2009, da både Sebastian Vettel og Mark Webber hadde tre raskeste runder ved sesongslutt, og igjen i 2010, med Fernando Alonso og Lewis Hamilton med fem raskeste runder hver.
Persienne

Persienne (av «fra Persia») er en solskjerm som monteres på innsiden av et vindu for å sperre for innsyn og/eller sollys. Persienner er vanligvis laget av plast eller metall, og av og til også tre.
Den vanligste typen består av vannrette metallspiler opphengt i et system av tråder. Spilene kan vris for å justere lysmengden som slippes inn, eller trekkes opp slik at de er ute av veien.
Bærplukker

En bærplukker er et redskap som blir brukt til å plukke skogsbær, som tyttebær og blåbær.
En bærplukker har et gitter av ståltråd som blir ført under bærene og som river dem løs når bærplukkeren blir ført over lyngen. Bærene detter ned i en oppsamlingskasse som tar fra en 1/2 til én liter. Etter som det blir samlet bær i plukkeren, blir de tømt over i en bøtte.
Tidligere ble kassen på bærplukkerer laget av tre eller metall, men i dag er det vanlig at den er laget av plast.

Historie

Artur Signeul i Ljusdal hadde patent på en bærplukker i 1900.